

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. liepos 17 d. Nr. 250-I-20

Vilnius

Lietuvos Respublikos Seimo Peticijų komisija (toliau – Komisija) 2024 m. liepos 17 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos azartinių lošimų įstatymo pakeitimo ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lošimų priežiūros tarnybos prie Lietuvos Respublikos finansų ministerijos nuomonę dėl peticijoje pateikto siūlymo.

Europos Sąjungos valstybių narių įstatymai, reglamentuojantys azartinius lošimus, iki šiol nėra suderinti Europos Sąjungos lygiu, todėl valstybėms narėms paliekama teisė nacionaliniuose įstatymuose, remiantis savo vertybėmis, nustatyti, kokiais reikalavimais reikia apsaugoti atitinkamus visuomenės interesus azartinių lošimų srityje. Europos Sąjungos Teisingumo Teismas yra nurodęs, jog „azartinių lošimų reglamentavimas – tai viena iš sričių, kuriose valstybės narės turi savų moralės, religijos ar kultūros ypatumų. Kadangi nėra suderintų Bendrijos nuostatų, kiekviena valstybė narė, remdamasi savo vertybėmis, turi šiose srityse įvertinti, kokiais reikalavimais reikia apsaugoti atitinkamus interesus“ (ESTT 2009 m. rugsėjo 8 d. sprendimas byloje C 42/07 Liga Portuguesa de Futebol Profissional ir Bwin International; 2010 m. liepos 8 d. sprendimas sujungtose bylose C-447/08, C-448/08 Otto Sjöberg, Anders Gerdin).

Pažymėtina, kad nors ir azartiniai lošimai yra gana gilias tradicijas turinti pramogos forma, viena sunkiausių jos pasekmių – priklausomybė nuo lošimų. Priklausomi nuo lošimų asmenys patiria psichologinių, socialinių, finansinių problemų, dėl kurių kenčia ne tik patys, bet ir jų artimieji.

Atsižvelgiant į šių laikų technologines galimybes, azartinius lošimus organizuojančios bendrovės savo lošimų organizavimo paslaugas intensyviai perkelia į interneto erdvę (t. y. didėja nuotolinių lošimų pasiūla), todėl galimybė gauti lošimų paslaugas neišeinant iš namų, bet kurioje pasaulio šalyje, tampa labiau realesnė, nei tai buvo prieš 10-15 metų. Didelė tikimybė, kad uždraudus azartinius lošimus, valstybė praras galimybę stebėti realią probleminę situaciją, bus netikslinga vykdyti azartinių lošimų prevenciją ir intervenciją, o lošiantieji, dėl lengvai prieinamų azartinių lošimų internetu, galės rinktis nuotolinius lošimus iš užsienio teikiamos pasiūlos, kurioje nebus užtikrinama lošėjų teisių bei jų teisėtų interesų apsauga, bus sunku pasirūpinti jų psichine sveikata.

Tam, kad azartinių lošimų keliama problematika išliktų valstybės kontroliuojama, yra be galo svarbi griežta azartinių lošimų kontrolė, praplėstos kontroliuojančių institucijų funkcijos, tvirta įstatyminė bazė bei stipri, funkcionali prevencinė veikla, kurios tikslas suformuoti tinkamas nuostatas dėl azartinių lošimų, informuoti asmenis apie pavojus, ugdyti jaunąją kartą, kad jie būtų atsparesni įsitraukimui į rizikingą veiklą.

Atkreiptinas dėmesys, kad Lietuvos Respublikos Seime svarstomi Lietuvos Respublikos azartinių lošimų įstatymo projektai, kurie orientuoti į azartinių lošimų daromos žalos mažinimą. Minėto įstatymo projektais siūloma įtvirtinti valstybės formuojamos politikos lošimų sektoriuje kryptį, siekiant lošimų prieinamumo ir jų galimos (daromos) žalos asmens sveikatai mažinimo tikslo, tai yra: teisinio reguliavimo priemonėmis mažinti lošimų pasiekiamumą ir pasiūlą bei valdyti neigiamą azartinių lošimų poveikį individui ir visuomenei; į visuomenės švietimo ir informavimo apie azartinių lošimų poveikį sveikatai bei gyvenamajai aplinkai, viešajai tvarkai, švietimui, kultūrai priemonių rengimą ir įgyvendinimą įtraukti lošimų organizatorius; įpareigoti lošimų organizatorius vykdyti socialiai atsakingą veiklą, prioritetą teikiant lošėjo ir visuomenės interesams, savo veikloje taikyti priemones, susijusias su lošėjo elgesio stebėjimu prevencijos tikslais, lošėjo informavimu apie probleminį lošimą ir pagalbą probleminiams lošėjams.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IX (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. liepos 17 d. išvados Nr. 250-I-20“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt